Brackets

Brackets ၼႆႉ open-source editor ဢၼ်ၼိုင်ႈယဝ်ႉ။ ယိူင်းဢၢၼ်းတွၼ်ႈတႃႇ လွင်ႈၶူင်သၢင်ႈဝႅပ်ႉသေ လႆႈႁဵတ်းဢွၵ်ႇမႃးယဝ်ႉ။ တွၼ်ႈတႃႇ ၶူင်သၢင်ႈ တႅမ်ႈလႆႈ HTML, CSS လႄႈ JavaScript ယဝ်ႉ။ လုၵ်ႉတီႈ Adobe Systems သေ ၶူင်သၢင်ႈဝႆႉယဝ်ႉ။။ လႆႈမၵ်းမၼ်ႈ မႂ်ၶႂၢင်း တီႈၽၢႆႇတႂ်ႈ မႂ်ၶႂၢင်း MIT ယဝ်ႉ။ ယၢမ်းလဵဝ်တႄႉ လုၵ်ႉတီႈ GitHub သေ လႆႈမႄးၵုမ်းဝႆႉယူႇယဝ်ႉ။ မၼ်းတေၸၢင်ႈ ဢဝ်လႆႈတွၼ်ႈတႃႇ Mac, Windows, Linux ၸိူဝ်းၼႆႉယဝ်ႉ။

Brackets 1.0 ၼႆႉ လႆႈႁဵတ်းဢွၵ်ႇ ပိုၼ်ၽၢဝ်ႇမိူဝ်ႈ ပီ 2014၊ လိူၼ်ၼူဝ်ႇဝႅမ်ႇပႃႇ 4 ဝၼ်းၼၼ်ႉယဝ်ႉ။

ဢင်ႇၵႃႇၽၢင်ႁၢင်ႈ ၸိူဝ်းၵမ်ႉထႅမ်ပၼ်ဝႆႉ
ဢင်ႇၵႃႇၽၢင်ႁၢင်ႈ ၸိူဝ်းၵမ်ႉထႅမ်ပၼ်ဝႆႉ တီႈ Brackets ၼႆႉ မီးၼင်ႇၽၢႆႇတႂ်ႈၼႆႉယဝ်ႉ။။ 
 Quick Edit
 Quick Docs
 Live Preview
 JSLint
 LESS support
 Theseus integration
 Open source
 Extensibility

လွင်ႈမူၼ်ႉမႄးလႆႈ ၽႂ်းၽႂ်း
လႆႈႁဵတ်းဝႆႉပၼ် တွၼ်ႈတႃႇၽူႈၶူင်သၢင်ႈၶဝ် တေၸၢင်ႈၶဝ်မႄးလႆႈ မိူၼ်ၼင်ႇ မၵ်းမၼ်ႈ သီ တီႈ CSS လႄႈ မိူၼ်ၼင်ႇ တႅမ်ႈ JavaScript elements လႆႈၽႂ်းၽႂ်းၼၼ်ႉယဝ်ႉ။ တေၸၢင်ႈၸႂ်ႉလႆႈ လွင်ႈႁဵတ်းသၢင်ႈ ၸိူဝ်းဢၼ်ၵမ်ႉထႅမ်ဝႆႉပၼ် ၸဵမ်ပိုင်းၼၼ်ႉယဝ်ႉ။ ပေႃးၵဵဝ်ႇလူၺ်ႈ elements ဢၼ်လႅၵ်ႈလၢႆးမႃးၸိူဝ်းၼၼ်လႄႈ ၾၢႆႇၸိူဝ်းဢၼ်ယုၵ်ႉၸၼ်ႉမၼ်းၸိူဝ်းၼၼ်ႉ တေၸၢင်ႈၸႂ်ႉလႆႈၵမ်းသိုဝ်ႈယူႇယဝ်ႉ။

ၼႄပၼ်လႆႈၵမ်းလဵဝ်

ၽွင်းတိုၵ်ႉမူၼ်ႉမႄး HTML လႄႈ CSS elements များ၊ properties ၼၼ်ႉ ၸိူဝ်းပဵၼ် ၾွၼ်းလႆႈမၼ်းၼၼ်ႉ မၼ်းတေၼႄပၼ်တီႈ ပရၢဝ်ႇသႃႇၵမ်းသိုဝ်ႈယူႇယဝ်ႉ။

ပိုၼ်း

Adobe ၼႆႉ လႆႈႁဵတ်းဢွၵ်ႇ Edge Code ဢၼ်ပဵၼ် သွပ်ႉၾ်ဝႄးရ် text editor တွၼ်ႈတႃႇ လွင်ႈၶူင်သၢင်ႈ ဝႅပ်ႉယဝ်ႉ။ ၵူၺ်းၵႃႈ ထိုင် ပီ 2014၊ လိူၼ်ၼူဝ်ႇဝႅမ်ႇပႃႇမႃး ဢမ်ႇသိုပ်ႇႁဵတ်းထႅင်ႈယဝ်ႉ။ ဝၢႆးလင်မႃး သွပ်ႉၾ်ဝႄးရ်ၼၼ်ႉ လႅၵ်ႈလၢႆႈပဵၼ် Adobe Brackets မႃးယဝ်ႉ။ ၽွင်း ႁဵတ်းဢွၵ်ႇ Brackets 1.0 ၼၼ်ႉ ၶဝ်ပိုၼ်ၽၢဝ်ႇမႃးဝႃႈ မၼ်းပဵၼ် သွပ်ႉၾ်ဝႄးရ် open-source ဢၼ်တွၼ်ႈတႃႇၶူင်သၢင်ႈ ဝႅပ်ႉ ၼႆယဝ်ႉ။ Brackets ဢွၵ်ႇဝႃးသျိၼ်းဢၼ်လႂ်မႃးၵေႃႈ ၵူၼ်းလူတ်ႇလူင်းဢဝ် မီးသႅၼ်ပၢႆယူႇယဝ်ႉ။ ထိုင် ပီ 2015၊ လိူၼ်ၸၼ်ႇဝႃႇရီႇ 16 ဝၼ်းမႃး ၼႂ်းၵႃႈ ပရေႃးၵျႅၵ်ႉ ဢၼ်ၶႅမ်ႉလိူဝ်ပိူၼ်ႈ ၵႃႈတီႈ Github ၼၼ်ႉ မၼ်းၽႅဝ်ထိုင်မႃး ထူၼ်ႈ 16 ဢၼ်ၼၼ်ႉယဝ်ႉ။

လွင်ႈၵမ်ႉထႅမ်ပၼ် မဵဝ်းၾၢႆႇတင်းၼမ်
Brackets  ၼႆႉ မၼ်းၵမ်ႉထႅမ်ဝႆႉပၼ် မဵဝ်းၾၢႆႇတင်းၼမ်ယဝ်ႉ။ ပိူင်ယၢင်ႇမၼ်း C++, C, VBScript, JavaScript, HTML,  Python, Perl လႄႈ Ruby ၸၸိူဝ်းၼႆႉယဝ်ႉ။ သဵၼ်ႈမၢႆမဵဝ်းၾၢႆႇဢၼ်တဵမ်ထူၼ်ႈၼႆႉ မၼ်းၵမ်ႉထႅမ်ဝႆႉပၼ် 38 မဵဝ်းယဝ်ႉ။

ၽိုၼ်ဢိင်

ပိူင်ထၢၼ်ႈ:သွပ်ႉၾ်ဝႄးရ်